ماعندي جرح يتحمل اللجمات
ولا ظل حيل عندي وللملامة احمل
صرت جتال خلك ليش يالمحبوب
وليش بلا ذنب لليوفي الك تجتل
مو عشرة شمع راح اشعل العشرين
بس كونك تجينه وبأرضنه اتحل
آخر مرة شفتك جنت مامرتاح
كلامك بيه عبرة وتضحك اتمثل
شبيك آنه اسألت كتلي طبيعي الحال
وحالك موطبيعي وجنت متبدل
اعرفك مثل روحي واكثر من الروح
كلي شبيك واحجي ومني لاتخجل
لجن واكف عفتني ورحت عني بعيد
اذا زعلان كلي بيا سبب تزعل
مثل واحد لأمه جنت احن اعليك
وجنت بنياط كلبي هواي تتمعجل
ابعدت عني وبقيت متاني ترجع يوم
ومثل مهرة احلامي اتنطرك تصهل
عسه بعيني العمة لو انته مو بالعين
وكون من البواجي ادموعها اتوشل
بفراكك حبيبي مالفاني العيد
وصدك يوم عيدي يوم بيه اتهل
نهاري صار ظلمة وبردي اصبح كيض
والعسل علكم صبح والعز تبدل ذل
ونسيت اسم الفرح ومن الضحك محروم
واتسله بهمومي وبالحزن اشتل
واليشتل حزن مايحصد الا الضيم
والضيم اللفاني ماجره اعلى الكل
ليالي سود مرن ماتبعهن نور
لانجمة التلالي ولا ضوة الينزل
ولا لحظة نسيتك يانظر هالعين
ولساني مايملك بأسمك يرتل
مثل هلة العيد اتنطرك ظليت
وبيك افرح طفل يوم اللي بيه اتطل
وجن فرحة يتيم بلعبة يوم العيد
كلبي بيك يفرح لو علي تجبل
وافرش روحي سجادة اعلى دربك دوم
واظل طول العمر بعيونك اتغزل
ولك ارجع اليه وخلي افرح يوم
كافي من الزغر بهمومي متمشكل